**Dôvodová správa**

**A. Všeobecná časť**

Návrh zákona, ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov predkladajú do Národnej rady Slovenskej republiky poslanci za politické hnutie SME RODINA Miloš Svrček a Igor Kašper.

Cieľom predloženého legislatívneho návrhu je zrovnoprávnenie postavenia SSC, ako správcu ciest I. triedy s ostatnými správcami ciest. SSC je jediným správcom ciest a jedinou organizáciou v rámci rezortu dopravy bez zákonného vecného bremena, čo spôsobuje narastajúce komplikácie pri správe ciest I. triedy. Návrh na doplnenie zákona vychádza z obdobnej úpravy zákonného vecného bremena v zákone č. 513/2009 Z. z. Zákon o dráhach a o zmene a doplnení niektorých zákonov, má teda oporu v súvisiacej legislatívnej úprave a jeho oprávnenosť a využitie je potvrdené aplikačnou praxou.

Majetkovoprávne vysporiadanie pozemkov pod cestami I. triedy je dlhoročným problémom, s ktorým Slovenská republika v zastúpení Slovenská správa ciest bojuje bez akejkoľvek zákonnej opory. Slovenská správa ciest ako správca ciest I. triedy bola doposiaľ jediným vlastníkom a správcom pozemných komunikácií a jedinou organizáciou v rámci rezortu dopravy bez zákonného vecného bremena[[1]](#footnote-1), následkom čoho čelí mnohým súdnym sporom o vydanie bezdôvodného obohatenia, resp. náhrady za užívanie za pozemky pod cestami I. triedy, ktoré sú majetkovo nevysporiadané v dôsledku zmeny právnych úprav v čase od výstavby cesty až po dnešnú právnu úpravu.

Textácia návrhu zákona vychádza z právnej úpravy zákonného vecného bremena pre železnice uvedenej v zákone č. 513/2009 Z. z. Zákon o dráhach a o zmene a doplnení niektorých zákonov.

Účelom zákona je napraviť neúnosný a diskriminačný stav právnej úpravy, nahrávajúci špekulantom s pozemkami, ktorí od pôvodných vlastníkov účelovo skupujú pozemky pod cestami I. triedy a následne žiadajú vydanie bezdôvodného obohatenia a výkup pozemku od Slovenskej republiky v zast. Slovenskej správy ciest za niekoľkonásobne vyššiu cenu. Tieto nároky vlastníkov pozemkov pod cestami I. triedy znamenajú značnú a nepredvídanú záťaž pre verejné financie vo forme povinnosti plniť do troch dní od vydania právoplatných súdnych rozhodnutí, resp. exekučných výziev. Požiadavka na legislatívnu úpravu zákonného vecného bremena bola na súdnych pojednávaniach formulovaná zo strany sudcov, reprezentujúcich výkon súdnej moci v štáte s odkazom na nedostatočnú legislatívnu úpravu v danej veci.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, ako aj s medzinárodnými zmluvami a inými medzinárodnými dokumentami, ktorými je Slovenská republika viazaná, ako aj s právom Európskej únie.

Návrh zákona bude mať pozitívny vplyv na verejné financie v zmysle zamedzenia nárazových a neplánovaných povinností k úhrade neprimeraných plnení vyplývajúcich zo súdnych rozhodnutí a exekučných výziev na účet špekulantov s pozemkami a plánovania verejných financií na postupné vysporiadanie pozemkov pod stavbami postupným zápisom zákonného vecného bremena do katastra nehnuteľností podľa dopredu pridelených finančných prostriedkov.

Návrh zákona bude mať čiastočne negatívny vplyv na verejné financie z dôvodu potreby čerpania finančných prostriedkov na úhradu primeraných náhrad, avšak potreba čerpania finančných prostriedkov na majetkovoprávne vysporiadanie pozemkov už dlhodobo existuje a pretrváva bez ohľadu na navrhovaný zákon. Návrh zákona bude mať pozitívny vplyv na služby verejnej správy pre občana, nebude mať dopad na sociálne vplyvy ani na podnikateľské prostredie, životné prostredie a informatizáciu spoločnosti a ani vplyv na manželstvo, rodičovstvo a rodinu.

Uzákonenie predkupného práva vlastníka a správcu cesty je právny mechanizmus, ktorý sťaží špekulantom s pozemkami skupovať veľké výmery pozemkov bez toho, aby ich najprv ponúkli vlastníkovi cesty na nich umiestnenej.

**B. Osobitná časť**

**K čl. I**

Ustanovenie v odseku 2 definuje predmet právnej úpravy, ktorým sú nevysporiadané pozemky pod cestami I. triedy (ďalej len „pozemky“).

Ustanovenie odseku 3 zakladá právny vzťah k týmto pozemkom vo forme práva zodpovedajúceho vecnému bremenu, ktorého obsahom je právo pozemky užívať, vykonávať správu, údržbu, opravy a rekonštrukcie stavieb na nich umiestnených a zabezpečenie prístupu k nim. Ku dňu účinnosti zákona dôjde k majetkovoprávnemu vysporiadaniu pozemkov pod cestami I. triedy.

Ustanovenie v odseku 4 definuje povinnosť vlastníka stavby cesty I. triedy podať návrh na vykonanie záznamu v katastri nehnuteľností, ktoré má deklaratórny charakter.

Ustanovenie v odseku 5 zakladá vlastníkovi pozemku právo na jednorazovú primeranú náhradu stanovenú znaleckým posudkom za nútené obmedzenie užívania nehnuteľnosti a zakladá jednoročnú prekluzívnu lehotu na uplatnenie zákonného nároku na jednorazovú primeranú náhradu. Primeraná náhrada bude vyplácaná postupne podľa pridelených finančných prostriedkov rozdelených v čase a na základe postupného vyhotovovania podkladov potrebných pre zápis vecného bremena do katastra nehnuteľností.

Ustanovenie v odseku 6 zakladá povinnosť ponúknuť pozemok pod cestou na predaj vlastníkovi a správcovi cesty. Účelom všeobecnej formulácie ustanovenia je zabezpečiť predkupné právo všetkým vlastníkom a správcom ciest, t. j. aj pre diaľnice, cesty I., II., III., triedy a miestne komunikácie.

**K čl. II**

Navrhuje sa účinnosť od 1. januára 2023.

1. zákonné vecné bremeno k pozemkom pod stavbami je formulované

   v zákone č. 639/2004 Z.z. o Národnej diaľničnej spoločnosti v § 6 pre diaľnice

   v zákone č. 66/2009 Z.z. o niektorých opatreniach pri majetkoprávnom usporiadaní pozemkov pod stavbami, ktoré prešli z vlastníctva štátu na obce a vyššie územné celky, v § 4 ods. 1 pre cesty II. a III. Triedy a miestne komunikácie

   v zákone č.513/2009 Z. z. Zákon o dráhach a o zmene a doplnení niektorých zákonov, v § 4 ods. 4 a v § 6a pre železnice

   v zákone č. 251/2012 Z. z. o energetike v § 11 ods. 1 písm. f), § 64 ods. 13, § 96

   v zákone č. 351/2011 Z. z. o elektronických komunikáciách v § 66

   v zákone č. 657/2004 Z. z. o tepelnej energetike v § 10, § 33

   a iné [↑](#footnote-ref-1)